Boshof loop deur onder nóg ŉ brandArgieffoto: Phillip Bruwer Die Boshof-streek in die Vrystaat het Maandag weer ŉ ernstige veldbrand beleef wat duisende hektaar weiveld verwoes het. Die oorhoofse brandbeskermingsvereniging (FSUFPA) het gesê die brand het ongeveer 25 km buite Boshof gewoed en is vroegaand deur ongeveer 100 bakkiespuite van die plaaslike sowel as aangrensende brandverenigings in bedwang gebring. “Volgens data wat van die AFIS-satelliet verkry is, het die brand ŉ voetspoor van nagenoeg 16 000 hektaar gelaat. Die oorsaak van die brand en die omvang van die skade moet nog vasgestel word, maar dit is bevestig dat daar landbouers is wat 100% verliese aan weiveld aangemeld het,” het FSUFPA in ŉ verklaring gesê. FSUFPA het bygevoeg daar was ook ŉ brand in die Zastron-gebied wat deur lede van die Zastron- brandbeskermingsvereniging (BBV) onder beheer gebring is terwyl bykomende ondersteuning deur die Zastron Working on Fire (WoF)-span gelewer is. “Die brandgevaartoestande in die westelike en suidelike gedeeltes van die Vrystaat bly uitermate hoog terwyl die risiko in die res van die provinsie vinnig besig is om toe te neem. Die toestande sal slegs verbeter indien daar binnekort wydverspreide reën in groot gebiede voorkom.” Maroela Media het vroeër berig ŉ verwoestende brand het ook verlede naweek in die Boshof-omgewing gewoed. Die brand, wat tot 70 000 ha grond verwoes het, het altesaam drie voerstore uitgewis en een kuilvoerberging het ook uitgebrand. Volgens die vereniging het drie skaapramme en 12 springbokke doodgebrand. Twee huise het ook afgebrand. Dié brand het 6 Januarie omstreeks 13:30 sowat 4 km oos van Boshof langs die R64 ontstaan. “FSUFPA wil die publiek maan om versigtig en bedagsaam op te tree, terwyl grondeienaars in ag moet neem dat hulle aanspreeklik gehou kan word vir brande wat op eiendom onder hulle beheer ontstaan of daarvan af versprei.” Die vereniging het gesê alle persone wat eiendom besit of daaroor beheer het, is daarvoor verantwoordelik om toe te sien dat indien daar ŉ risiko van veldbrande bestaan hulle redelike voorsorgmaatreëls tref om brande te voorkom en te bestry. Die breër publiek moet ook in ag neem dat dit ŉ kriminele oortreding is om gedurende tye wanneer hoë brandgevaar heers oop vure te maak of om ŉ veldbrand deur nalatige optrede te veroorsaak.